Σούπα κρέμα με τραχανά και ξερά σύκα
Τραχανόσουπα, ναι, αλλά λίγο διαφορετική. Ο τραχανάς μπαίνει στο μπλέντερ, περνάει από λεπτή σήτα και αποκτά απαλή υφή κρέμας και τα αποξηραμένα σύκα τού πάνε πολύ.
1 κιλό τραχανάς ξινός, 4 λίτρα ζωμός κότας, δυνατός  , 1 ξερό κρεμμύδι, ολόκληρο και ξεφλουδισμένο, 2 σκελίδες σκόρδου, ολόκληρες και καθαρισμένες, 1 μεγάλο καρότο, βιολογικό, καθαρισμένο, 1 φύλλο δάφνης, 1/2 ματσάκι φρέσκο θυμάρι δεμένο με σπάγκο ή 1 κ.σ. ξερό, 300 γρ. γιαούρτι πρόβειο, 300 γρ. γιαούρτι στραγγιστό, 300 γρ. ξερά σύκα Κύμης, κομμένα σε 12 μικρά κομματάκια το καθένα, αλάτι, φρεσκοτριμμένο πιπέρι
Για να ετοιμάσουμε την σούπα κρέμα με τραχανά και ξερά σύκα ρίχνουμε σε μεγάλη κατσαρόλα το ζωμό κότας, τον τραχανά, το κρεμμύδι, το σκόρδο, το καρότο, τη δάφνη και το θυμάρι και βράζετε τα υλικά για 40 λεπτά, σε μέτρια προς χαμηλή φωτιά, ανακατεύοντας τακτικά, για να μην κολλήσει ο τραχανάς.Πετάμε το καρότο, το θυμάρι, τις σκελίδες σκόρδου, το κρεμμύδι και τη δάφνη.Περνάμε τον τραχανά από το μπλέντερ, δουλεύοντας σε υψηλή ταχύτητα, για 20 δευτερόλεπτα.Στη συνέχεια σουρώνουμε τον λιωμένο τραχανά από λεπτή, μεταλλική σήτα και τον αδειάζουμε σε μεγάλο μπολ. Προσθέτουμε τα δύο είδη γιαουρτιού, νοστιμίζουμε με αλάτι και πιπέρι και ανακατεύουμε καλά.Σερβίρουμε τη σούπα σε μπολ ή βαθιά πιάτα, πασπαλίζοντας κάθε μερίδα με τα ψιλοκομμένα ξερά σύκα.
Γιαούρτι,Σύκο,Τραχανάς